CELEX: 62015CN0180
Language: el
Date: 2015-04-21 00:00:00
Title: Υπόθεση C-180/15: Αίτηση προδικαστικής αποφάσεως την οποία υπέβαλε το Nacka tingsrätt, Mark- och miljödomstolen (Σουηδία) στις 21 Απριλίου 2015 — Borealis Ab κ.λπ. κατά Naturvårdsverket

22.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/21
            
         Αίτηση προδικαστικής αποφάσεως την οποία υπέβαλε το Nacka tingsrätt, Mark- och miljödomstolen (Σουηδία) στις 21 Απριλίου 2015 — Borealis Ab κ.λπ. κατά Naturvårdsverket
   (Υπόθεση C-180/15)
   (2015/C 205/30)
   Γλώσσα διαδικασίας: η σουηδική
   
      Αιτούν δικαστήριο
   
   Nacka tingsrätt, Mark- och miljödomstolen
   
      Διάδικοι στην υπόθεση της κύριας δίκης
   
   
      Προσφεύγουσες: Borealis AB, Kubikenborg Aluminium AB, Yara AB, SSAB EMEA AB, Lulekraft AB, Värmevärden i Nynäshamn AB, Cementa AB, Höganäs Sweden AB
   
      Καθής: Naturvårdsverket
   
      Προδικαστικά ερωτήματα
   
   
               1)
            
            
               Κατά τον υπολογισμό του διατομεακού διορθωτικού συντελεστή για τον βιομηχανικό τομέα, είναι συμβατό με το άρθρο 10α, παράγραφοι 1 και 4, της οδηγίας για την εμπορία (1) να περιλαμβάνονται όλες οι εκπομπές από την καύση υπολειπομένων αερίων για την παραγωγή ηλεκτρικής ενέργειας στη διαδικασία του πλειστηριασμού και όχι στο Industritaket [(το ανώτατο όριο για τη δωρεάν κατανομή δικαιωμάτων εκπομπής· στο εξής: ανώτατο βιομηχανικό όριο)], παρά το γεγονός ότι οι εκπομπές από υπολειπόμενα αέρια είναι επιλέξιμες για δωρεάν κατανομή δικαιωμάτων εκπομπής, συμφώνως προς το άρθρο 10α, παράγραφος 1, της οδηγίας για την εμπορία;
            
         
               2)
            
            
               Κατά τον υπολογισμό του διατομεακού διορθωτικού συντελεστή για τον βιομηχανικό τομέα, είναι συμβατό με το άρθρο 10α, παράγραφοι 1 και 4 της οδηγίας για την εμπορία να περιλαμβάνονται όλες οι εκπομπές από την παραγωγή θερμικής ενέργειας σε εγκαταστάσεις συμπαραγωγής για την περαιτέρω παράδοσή τους σε […] εγκαταστάσεις [που καλύπτονται από το σύστημα εμπορίας εκπομπών (ETS) (στο εξής: εγκαταστάσεις ETS) στη διαδικασία του πλειστηριασμού και όχι στο ανώτατο βιομηχανικό όριο, παρά το γεγονός ότι οι εκπομπές από την παραγωγή θερμικής ενέργειας είναι επιλέξιμες για δωρεάν κατανομή δικαιωμάτων εκπομπής, συμφώνως προς το άρθρο 10α, παράγραφος 4, της οδηγίας για την εμπορία;
            
         
               3)
            
            
               Σε περίπτωση που δοθεί αρνητική απάντηση στο πρώτο και το δεύτερο ερώτημα, είναι ορθός ο υπολογισμός του ποσοστού εκπομπών που αντιστοιχεί στις βιομηχανίες (34,78 %) σε σχέση με τις συνολικές εκπομπές κατά την περίοδο αναφοράς;
            
         
               4)
            
            
               Είναι η απόφαση 2013/448/EΕ (2) της Επιτροπής άκυρη και μη συμβατή με το άρθρο 10α, παράγραφος 5, εδάφιο γ', της οδηγίας για την εμπορία, καθόσον ο υπολογισμός του ανώτατου βιομηχανικού ορίου εκ μέρους της Επιτροπής έχει ως αποτέλεσμα ο διατομεακός διορθωτικός συντελεστής να εφαρμόζεται σε κάθε περίπτωση και όχι μόνο «εφόσον παρίσταται ανάγκη»;
            
         
               5)
            
            
               Έχει καθοριστεί ο δείκτης αναφοράς προϊόντος για το θερμό μέταλλο κατά τρόπο σύμφωνο με το άρθρο 10α, παράγραφος 2, της οδηγίας για την εμπορία, λαμβανομένου υπόψη ότι, κατά τον προσδιορισμό των αρχών για τον ορισμό των εκ των προτέρων καθορισθέντων δεικτών αναφοράς, ως σημείο εκκινήσεως πρέπει να λαμβάνεται η μέση επίδοση των 10 % αποδοτικότερων εγκαταστάσεων στον οικείο κλάδο;
            
         
               6)
            
            
               Όσον αφορά τη δωρεάν κατανομή δικαιωμάτων εκπομπής για την εξαγωγή θερμότητας σε νοικοκυριά, είναι συμβατή με το άρθρο 10α, παράγραφος 4, της οδηγίας για την εμπορία η μη κατανομή δικαιωμάτων εκπομπής για την εξαγόμενη σε νοικοκυριά θερμότητα;
            
         
               7)
            
            
               Όσον αφορά τις αιτήσεις για τη δωρεάν κατανομή δικαιωμάτων εκπομπής, είναι συμβατό με το παράρτημα IV της αποφάσεως 2011/278/ΕΕ της Επιτροπής να μην ορίζονται όλες οι εκπομπές αερίων θερμοκηπίου που προέρχονται από την παραγωγή εξαγόμενης στα νοικοκυριά θερμότητας, όπως έπραξε η Naturvårdsverket (Υπηρεσία προστασίας περιβάλλοντος της Σουηδίας);
            
         
               8)
            
            
               Κατά τη δωρεάν κατανομή δικαιωμάτων εκπομπής για την εξαγόμενη σε νοικοκυριά θερμότητα, είναι συμβατή με το άρθρο 10α, παράγραφοι 1 και 4, της οδηγίας για την εμπορία και το άρθρο 10, παράγραφος 3 της αποφάσεως 2011/278/ΕΕ (3) της Επιτροπής η μη κατανομή επιπλέον δικαιωμάτων εκπομπής για τις εκπομπές από ορυκτά καύσιμα που υπερβαίνουν την κατανομή για την εξαγόμενη σε νοικοκυριά θερμότητα;
            
         
               9)
            
            
               Όσον αφορά τις αιτήσεις για τη δωρεάν κατανομή δικαιωμάτων εκπομπής, είναι συμβατή με το παράρτημα IV της αποφάσεως 2011/278/ΕΕ της Επιτροπής η τροποποίηση των αριθμητικών δεδομένων σε αίτηση κατά τρόπο ώστε οι εκπομπές αερίων θερμοκηπίου που σχετίζονται με την καύση υπολειπομένων αερίων να εξισώνονται προς τις εκπομπές που αποδίδονται στην καύση φυσικού αερίου, όπως έπραξε η Naturvårdsverket;
            
         
               10)
            
            
               Έχει το άρθρο 10, παράγραφος 8 της αποφάσεως 2011/278/ΕΕ της Επιτροπής την έννοια ότι φορέας εκμεταλλεύσεως δεν δύναται να λάβει δωρεάν κατανομή δικαιωμάτων εκπομπής όσον αφορά την κατανάλωση θερμότητας σε υποεγκατάσταση με δείκτη αναφοράς θερμότητας η οποία παράγεται σε διαφορετική υποεγκατάσταση με δείκτη αναφοράς καυσίμου;
            
         
               11)
            
            
               Αν στο δέκατο ερώτημα δοθεί καταφατική απάντηση, είναι το άρθρο 10, παράγραφος 8 της αποφάσεως 2011/278/ΕΕ της Επιτροπής αντίθετο προς το άρθρο 10α, παράγραφος 1, της οδηγίας για την εμπορία;
            
         
               12)
            
            
               Κατά τη δωρεάν κατανομή δικαιωμάτων εκπομπής σχετικά με την κατανάλωση θερμότητας, είναι συμβατό με την οδηγία για την εμπορία και τα υπ’ αριθ. 2 και 6 Κατευθυντήρια Έγγραφα να λαμβάνεται υπόψη, κατά τον σχετικό καθορισμό, η πηγή της θερμότητας από την οποία προέρχεται η καταναλωθείσα θερμότητα;
            
         
               13)
            
            
               Είναι η απόφαση 2013/448/ΕΕ της Επιτροπής άκυρη και μη συμβατή με το άρθρο 290 ΣΛΕΕ και το άρθρο 10α, παράγραφοι 1 και 5, της οδηγίας για την εμπορία, καθόσον μεταβάλλει τη μέθοδο υπολογισμού του άρθρου 10α, παράγραφος 5, δεύτερο εδάφιο, στοιχεία α' και β' της οδηγίας για την εμπορία, εξαιρώντας από τη βάση του υπολογισμού τις εκπομπές από την καύση των υπολειπομένων αερίων και τη συμπαραγωγή θερμικής και ηλεκτρικής ενέργειας, παρά το γεγονός ότι επιτρέπεται συναφώς η δωρεάν κατανομή δικαιωμάτων εκπομπής, συμφώνως προς το άρθρο 10α, παράγραφοι 1 και 4, της οδηγίας για την εμπορία και την απόφαση 2011/278/ΕΕ της Επιτροπής;
            
         
               14)
            
            
               Πρέπει η μετρήσιμη θερμότητα υπό τη μορφή ατμού από εγκατάσταση ETS που παραδίδεται σε δίκτυο ατμού με πολλούς καταναλωτές ατμού, εκ των οποίων ένας τουλάχιστον δεν συνιστά εγκατάσταση ETS, να θεωρείται ότι αποτελεί υποεγκατάσταση με δείκτη αναφοράς θερμότητας, συμφώνως προς το άρθρο 3, στοιχείο γ' της αποφάσεως 2011/278/ΕΕ της Επιτροπής;
            
         
               15)
            
            
               Έχει σημασία για την απάντηση στο δέκατο τέταρτο ερώτημα:
               
                           α)
                        
                        
                           αν το δίκτυο ατμού ανήκει στον μεγαλύτερο καταναλωτή ατμού του δικτύου και αν ο καταναλωτής αυτός είναι εγκατάσταση ETS,
                        
                     
                           β)
                        
                        
                           τι ποσοστό από τη συνολική παράδοση θερμότητας στο δίκτυο ατμού χρησιμοποιείται από τον μεγαλύτερο καταναλωτή,
                        
                     
                           γ)
                        
                        
                           πόσοι πάροχοι και καταναλωτές ατμού υπάρχουν στο δίκτυο ατμού,
                        
                     
                           δ)
                        
                        
                           αν υπάρχει αβεβαιότητα όσον αφορά το ποιος έχει παραγάγει τη μετρήσιμη θερμότητα που λαμβάνουν οι αντίστοιχοι καταναλωτές ατμού, καθώς και
                        
                     
                           ε)
                        
                        
                           αν η κατανομή της χρήσεως ατμού εντός του δικτύου μπορεί να μεταβληθεί κατά τρόπο ώστε να συμμετέχουν και καταναλωτές ατμού που δεν είναι εγκαταστάσεις ETS ή να αυξηθεί η χρήση των ήδη υφισταμένων εγκαταστάσεων που δεν είναι εγκαταστάσεις ETS;
                        
                     
         
               16)
            
            
               Αν η απάντηση στο δέκατο τέταρτο ερώτημα εξαρτάται από περιστάσεις της εκάστοτε περιπτώσεως, σε ποιες περιστάσεις πρέπει να προσδίδεται ιδιαίτερη βαρύτητα;»
            
         
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275, 25.10.2003, σ. 32).
   
      (2)  Απόφαση 2011/278/ΕΕ της Επιτροπής, της 27ης Απριλίου 2011, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 130, σ. 1).
   
      (3)  Απόφαση 2013/448/ΕΕ της Επιτροπής, της 5ης Σεπτεμβρίου 2013, σχετικά με τα εθνικά μέτρα εφαρμογής για τη μεταβατική δωρεάν κατανομή των δικαιωμάτων εκπομπής εκπομπής αερίων θερμοκηπίου συμφώνως προς το άρθρο 11, παράγραφος 3, της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 240, σ. 27).